PASKAIDROJUMA RAKSTS

PRIEKŠLIKUMA KONTEKSTS

1. Noteikumi, kurus piemēro Eiropas Globalizācijas pielāgošanās fonda (EGF) finansiālajiem ieguldījumiem, izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006[1] (turpmāk „EGF regula”).

2. Pēc tam, kad Beļģijas uzņēmums ArcelorMittal Liège S.A. atlaida darba ņēmējus, Beļģijas iestādes iesniedza pieteikumu EGF/2014/012 BE/ArcelorMittal EGF finansiālā ieguldījuma saņemšanai.

3. Komisija izvērtēja pieteikumu un secināja, ka saskaņā ar visiem piemērojamiem EGF regulas noteikumiem ir izpildīti nosacījumi EGF finansiālā ieguldījuma piešķiršanai.

PIETEIKUMA KOPSAVILKUMS

EGF pieteikums: || EGF/2014/012 BE/ArcelorMittal

Dalībvalsts: || Beļģija

Attiecīgais(-ie) reģions(-i) (NUTS 2 līmenī): || Ljēžas (Liège) province (BE 33)

Pieteikuma iesniegšanas datums: || 22.7.2014.

Datums, kurā apstiprināta pieteikuma saņemšana: || 4.8.2014.

Papildinformācijas pieprasīšanas datums: || 24.7.2014.

Termiņš papildinformācijas iesniegšanai: || 16.9.2014.

Termiņš izvērtējuma pabeigšanai: || 9.12.2014.

Intervences kritērijs: || EGF regulas 4. panta 1. punkta a) apakšpunkts

Primārais uzņēmums: || ArcelorMittal Liège S.A.

Saimnieciskās darbības nozare(-es) (NACE 2. redakcijas nodaļa)[2]: || 24. nodaļa (Metālu ražošana)

Uzņēmuma meitasuzņēmumu, piegādes uzņēmumu vai pakārtotās ražošanas uzņēmumu skaits: || Nav

Pārskata periods (četri mēneši): || 2014. gada 1. janvāris — 2014. gada 1. maijs

Atlaisto darba ņēmēju vai darbības beigšanas gadījumu skaits pārskata periodā (a): || 752

Atlaisto darba ņēmēju vai darbības beigšanas gadījumu skaits pirms vai pēc pārskata perioda (b): || 533

Kopējais atlaisto darba ņēmēju skaits (a + b): || 1285

Aplēse par paredzēto atbalsta saņēmēju kopskaitu: || 910

Budžets individualizētiem pakalpojumiem (EUR) || 2 575 900

Budžets EGF īstenošanai[3] (EUR) || 76 578

Kopējais budžets (EUR) || 2 652 478

EGF ieguldījums (60 %) (EUR) || 1 591 486

PIETEIKUMA IZVĒRTĒJUMS

Procedūra

4. Beļģijas iestādes iesniedza pieteikumu EGF/2014/012 BE/ArcelorMittal 2014. gada 22. jūlijā, t. i., 12 nedēļas pēc dienas, kurā tika izpildīti turpmāk minētie intervences kritēriji. Komisija 2014. gada 24. jūlijā nosūtīja Beļģijas iestādēm sākotnējo jautājumu kopumu un pieteikuma saņemšanu apstiprināja 2014. gada 4. augustā, t. i., divas nedēļas pēc tā iesniegšanas. Papildinformāciju dalībvalsts iesniedza sešas nedēļas pēc apstiprināšanas dienas. Termiņš, kas ir 12 nedēļas pēc pilnīga pieteikuma saņemšanas un kura laikā Komisijai jāpabeidz izvērtējums par pieteikuma atbilstību finansiālā ieguldījuma piešķiršanas nosacījumiem, beidzas 2014. gada 9. decembrī.

Pieteikuma atbilstība

Attiecīgais uzņēmums un atbalsta saņēmēji

5. Pieteikums attiecas uz 1285 darba ņēmējiem, kas tika atlaisti uzņēmumā ArcelorMittal Liège S.A. Minētā uzņēmuma saimnieciskās darbības nozare klasificēta NACE 24. nodaļā (Metālu ražošana). Darba ņēmēju atlaišana attiecīgajā uzņēmumā notikusi NUTS[4] 2 līmeņa Ljēžas reģionā (BE33).

Intervences kritēriji

6. Beļģijas iestādes iesniedza pieteikumu atbilstīgi EGF regulas 4. panta 1. punkta a) apakšpunktā noteiktajam intervences kritērijam, saskaņā ar kuru četru mēnešu pārskata periodā kopā vismaz 500 darba ņēmēji ir atlaisti vai pašnodarbinātu personu darbība ir beigusies kādā dalībvalsts uzņēmumā, ieskaitot darba ņēmēju atlaišanu un pašnodarbinātu personu darbības beigšanos uzņēmuma piegādes uzņēmumos vai pakārtotās ražošanas uzņēmumos.

7. Pārskata periods ir četri mēneši, un tas ilgst no 2014. gada 1. janvāra līdz 2014. gada 1. maijam.

8. Pieteikums attiecas uz 752 darba ņēmējiem[5], kurus uzņēmums atlaidis no darba pārskata periodā, kas ir četri mēneši.

Atlaisto darba ņēmēju skaita un darbības beigšanas aprēķināšana

9. Atlaisto darba ņēmēju skaits aprēķināts, sākot no datuma, kurā darba devējs individuāli paziņojis darba ņēmējam par atlaišanu vai darba līguma izbeigšanu.

Atbalsta saņēmēji, kuri ir tiesīgi pretendēt uz atbalstu

10. Bez jau minētajiem darba ņēmējiem uz atbalstu ir tiesīgi pretendēt arī 533 darba ņēmēji, kuri tika atlaisti pirms vai pēc pārskata perioda, kas ir četri mēneši. Visi šie darba ņēmēji tika atlaisti pēc 2011. gada 14. oktobra vispārējā paziņojuma par plānoto atlaišanu. Var noteikt skaidru cēloņsakarību ar notikumu, kurš izraisīja atlaišanu pārskata periodā, jo visi atlaišanas gadījumi attiecas uz vienu un to pašu procesu, kas ir štatu samazināšana un sākās 2011. gada oktobrī.

11. Tādējādi pavisam 1285 atbalsta saņēmēji ir tiesīgi pretendēt uz atbalstu.

Saistība starp atlaišanu un lielām strukturālām pārmaiņām, kas pasaules tirdzniecības modeļos notikušas globalizācijas dēļ

12. Lai noskaidrotu saistību starp atlaišanu un lielām strukturālām pārmaiņām, kas pasaules tirdzniecības modeļos notikušas globalizācijas dēļ, Beļģija norāda, ka tērauda ražošanas nozarē, kurā darbojies uzņēmums ArcelorMittal Liège S.A, bijuši nopietni ekonomikas traucējumi, kas jo īpaši ir ES tirgus daļas strauja samazināšanās.

13. Laikā no 2007. gada līdz 2013. gadam neapstrādātā tērauda ražošana 27 ES dalībvalstīs samazinājusies no 210,1 miljona tonnu līdz 166,2 miljoniem tonnu[6] (samazinājums par 20,9 %; pieauguma temps gadā bija −3,8 %[7]), savukārt pasaulē ražošana palielinājusies no 1348,1 miljona tonnu līdz 1649,3 miljoniem tonnu (pieaugums par 22,3 %; pieauguma temps gadā +3,4 %). Tādējādi saskaņā ar Beļģijas iestāžu norādītajiem datiem laikā no 2007. gada līdz 2013. gadam ES īpatsvars tērauda ražošanā ir pastāvīgi samazinājies (no 16 % kopējā tērauda ražošanā 2007. gadā līdz 10 % 2013. gadā). Ražošanas samazināšanās Eiropā bijusi nozīmīgāka nekā Amerikas Savienotajās Valstīs un Krievijā. Savukārt Āzijas īpatsvars tā paša perioda laikā ir ļoti strauji palielinājies no 56 % līdz 67 %.

14. Šo pārmaiņu ietekmi uz tirdzniecības modeļiem pasliktināja citi faktori, piemēram, mazāks pieprasījums pēc tērauda ES automobiļu un būvniecības nozarēs ekonomikas krīzes rezultātā un ražošanas izmaksu relatīvā palielināšanās (saistībā ar izejvielām, elektroenerģiju, vides ierobežojumiem u. c.). Šie faktori nodarījuši kaitējumu ES tērauda rūpniecības konkurētspējai, un to ietekmē pēdējos gados liels skaits strādājošo ir zaudējuši darbu tērauda nozarē, jo Eiropā ir tikušas slēgtas rūpnīcas un vairāki tērauda ražotāji ir veikuši pārstrukturēšanu[8]. Piemēram, laikā no 2008. gada līdz 2013. gadam strādājošo skaits metalurģijas nozarē (NACE 2. red. 24. nodaļa „Metālu ražošana”) 27 ES dalībvalstīs samazinājies par aptuveni 280 000, no 1,44 miljoniem līdz 1,16 miljoniem (samazinājums par 19,4 %).

15. Kopš EGF darbības sākuma 2007. gadā četri pieteikumi saistībā ar EGF ir iesniegti tērauda nozarē[9]. No tiem trīs bija saistīti ar lielām strukturālām pārmaiņām, kas pasaules tirdzniecības modeļos notikušas globalizācijas dēļ,[10] un viens ar globālo finanšu un ekonomikas krīzi[11].

Notikumi, kuri izraisīja atlaišanu un darbības beigšanu

16. Notikumi, kuri izraisīja atlaišanu un darbības beigšanu, ir saistīti ar ArcelorMittal grupas paziņojumu par ievērojamu pārstrukturēšanu Eiropas Savienībā 2008. gadā. Lēmums tika pieņemts, ņemot vērā uzņēmuma pārmērīgo jaudu Eiropā salīdzinājumā ar tirgus attīstības tendencēm. Grupa nolēma pastāvīgi slēgt 10 no 25 domnas krāsnīm Eiropā un slēgt vairākas ražošanas vienības. Piecu gadu laikā darbu zaudējuši gandrīz 33 000 strādājošo, kas ir aptuveni 25 % no kopējā darbaspēka.

17. Beļģijas iestādes norāda, ka, samazinoties pieprasījumam pēc tērauda, salīdzinoši palielinoties ražošanas izmaksām (saistībā ar izejvielām, elektroenerģiju, vides ierobežojumiem u. c.) un krītoties tērauda cenām (par gandrīz 17 % par tērauda tinumu), ražotājam vajadzēja samazināt izlaidi 2011. gadā, pieņemt lēmumu slēgt domnas krāsni Ljēžā un rezultātā atlaist visus 1285 strādājošos.

Atlaišanas paredzamā ietekme uz ekonomiku un nodarbinātību vietējā, reģionālā vai valsts līmenī

18. Pēdējos gados metālapstrādes nozarē Ljēžā darbavietu skaits ir samazinājies no 6193 darbavietām 40 uzņēmumos 2007. gadā līdz 4187 darbavietām 35 uzņēmumos 2012. gadā, kas ir nodarbinātības samazinājums nozarē par 32 %. Ietekme, ko radīja ArcelorMittal īstenotā štatu samazināšana, ir vēl jo nozīmīgāka tādēļ, ka metālapstrādes nozarē vietējā mērogā ArcelorMittal nodarbina 78,9 % strādājošo, bet 14,3 % uzņēmuma strādājošo ir nodarbināti pārstrādes rūpniecībā.

19. 2008.–2009. gada un 2011. gada finanšu krīzes sekas joprojām ir jūtamas Valonijas (Wallonia) tautsaimniecībā, un ArcelorMittal īstenotās štatu samazināšanas rezultātā reģionā darbu zaudēs vēl vairāk strādājošo. 2014. gada maijā Ljēžā tika reģistrēti 54 440 darba meklētāji, t. i., bezdarba līmenis reģionā bija 19,48 %. Šiem cilvēkiem bieži nav kvalifikācijas (49,9 % nav augstākā līmeņa vidējās izglītības), un 40,4 % nav bijuši ekonomiski aktīvi vairāk kā divus gadus. Ekonomiskās aktivitātes līmenis Ljēžā ir 53,4 %, un tas ir viens no zemākajiem Valonijas reģionā (56,7 % Valonijas reģionā)[12].

Paredzētie atbalsta saņēmēji un ierosinātās darbības

Paredzētie atbalsta saņēmēji

20. Saskaņā ar aplēsi tiek plānots, ka pasākumos piedalīsies 910 paredzētie atbalsta saņēmēji. Tos var iedalīt šādās grupās pēc dzimuma, pilsonības un vecuma:

Kategorija || Paredzēto atbalsta saņēmēju skaits

Dzimums: || Vīrieši: || 871 || (96 %)

|| Sievietes: || 39 || (4 %)

Pilsonība: || ES pilsoņi: || 910 || (100 %)

|| nav ES pilsoņi: || 0 || (0 %)

Vecuma grupa: || 15–24 gadi: || 25 || (3 %)

|| 25–29 gadi: || 37 || (4 %)

|| 30–54 gadi: || 803 || (88 %)

|| 55–64 gadi: || 45 || (5 %)

|| vecāki par 64 gadiem: || 0 || (0 %)

Ierosināto darbību atbilstība

21. No EGF tiks līdzfinansēti tikai daži pasākumi, kas ir daļa no Beļģijas iestāžu īstenotajām darbībām ArcelorMittal atlaisto darba ņēmēju atbalstam. Tādējādi pasākumi, kuri obligāti jāveic atbilstīgi Beļģijā pastāvošajām kolektīvās atlaišanas procedūrām un kurus veic Profesionālās pārkvalifikācijas struktūrvienība savas standartdarbības ietvaros (piem., atbalsts saistībā ar pārcelšanu citā darbā, pamatapmācību, palīdzība darba meklēšanā un profesionālās karjeras konsultācijas, u. c.), nav iekļauti šajā EGF pieteikumā.

22. Atlaistajiem darba ņēmējiem tiks sniegti individualizētie pakalpojumi, kas nozīmē šādas darbības:

– Profesionālā pārkvalifikācija:

Atbalsts/ norādes/ integrācija. Šo pakalpojumu kopumu veido Profesionālās pārkvalifikācijas struktūrvienības[13] veiktās standartdarbības. Pakalpojumus sniegs FOREM darbinieku komanda (projekta vadītājs, īpaši konsultanti) sadarbībā ar kādreizējo darba ņēmēju pārstāvjiem, kuri darbojas kā „sociālie darbinieki” (accompagnateurs sociaux), mudinot darba ņēmējus piedalīties pasākumos un palīdzot viņiem nokārtot administratīvās procedūras. Lai veicinātu darba ņēmēju savstarpējo saziņu, pakalpojumi tiek sniegti kopīgi visiem atlaistajiem darba ņēmējiem īpašās tam paredzētās telpās. Pakalpojumi aptver triju veidu darbības: i) kolektīvu informācijas sniegšanu par darba meklēšanas metodēm (kā rakstīt CV un pieteikuma vēstuli, kā izmantot tīmekļa vietnes u. c.), darba tiesību aktu skaidrošanu (pārcelšana citā darbā, bezdarbnieka statuss, darba līgums, pensija), izpratnes veicināšanu par diskrimināciju, potenciālajiem amatiem un nozarēm u. c.; ii) individuālas intervijas ar FOREM konsultantu (prasmju audits, profesionālās karjeras plānošana, norādījumi par apmācību u. c.); iii) bezmaksas un brīvas piekļuves nodrošināšanu darba meklēšanas rīkiem (IT iekārtām ar interneta savienojumu, tālrunim, speciāliem dokumentiem u. c.). Šis pasākums attieksies uz visiem 910 paredzētajiem darba ņēmējiem, un tā maksimālais ilgums ir 24 mēneši.

Palīdzība darba meklēšanā. FOREM veiks arī īpašas darbības, lai palīdzētu meklēt darbu un pārvarēt grūtības saistībā ar profesionālās pārkvalifikācijas procesu. Šādas darbības ir, piem., sanāksmes, kurās piedalās atlaistie darba ņēmēji un potenciālie darba devēji (amatu saskaņošana), uzņēmumu apmeklējumi, tikšanās ar nodarbinātības aģentūrām, lai sagatavotos darba intervijām, un pieredzes apmaiņa ar citiem darba ņēmējiem, kuri jau ir pārkvalificējušies vai atraduši darbu pēc kolektīvās atlaišanas.

– Apmācība un jauna apmācība:

Integrētā apmācība. FOREM, centres de competences vai IFAPME[14] varētu piedāvāt dažādu veidu arodapmācības kursus (atkarībā no kursa veida). Sākotnēji FOREM darbinieki palīdzēs katram dalībniekam definēt darba mērķus un sniegs norādes par kādu no trijiem apmācību moduļiem. Darba ņēmēji, kuri varētu iziet jaunu apmācību un strādāt amatā, kas būtu līdzīgs amatam uzņēmumā ArcelorMittal, varētu izmantot īpašu jeb specializētu moduli (40 stundas), lai pielāgotu un atjauninātu savas prasmes, vai iziet papildkursu, iegūstot jaunu kvalifikāciju (320 stundas), kas tiem dotu iespēju pieteikties darbā jaunā amatā rūpniecības nozarē. Izvēloties jaunu apmācību pilnīgi citā darbības jomā, darba ņēmēji varētu iziet arodapmācības kursu (vidēji 960 stundas), lai iegūtu jaunajam amatam nepieciešamās prasmes. Katra apmācību moduļa beigās varētu izvērtēt un dokumentēt jaunās prasmes. Atkarībā no apmācības veida un kompetences jomas dalībniekiem tiks izsniegts vai nu oficiāls sertifikāts par prasmēm (t. i., apliecinājums par kompetenci), sertifikāts par dalību (par kompetencēm vai amatiem, par kuriem nevar izsniegt oficiālu sertifikātu) vai apliecinājums par prasmēm (attiecas uz prasmēm un zināšanām, kas iegūtas ārpus oficiālajiem apmācību kursiem). Oficiālais sertifikāts par prasmēm tiek pārbaudīts, veicot novērtēšanas testus, un rezultātā tiek piešķirts sertifikāts par apmācību laikā iegūtajām prasmēm (Certificat des Compétences Acquises en Formation jeb CECAF). Apliecinājums par prasmēm tiek pārbaudīts, veicot novērtēšanas testus, un rezultātā tiek piešķirta apliecība par prasmēm (titres de compétences).

Pieredzes nodošana. Pieredzējuši darba ņēmēji var nostiprināt savas prasmes un zinātību, kļūstot par tehniskās izglītības pasniedzējiem vai apmācību vadītājiem. FOREM un dažādu tehniskās izglītības nozaru federācijas izstrādās īpašus moduļus izpratnes veicināšanai un sākumapmācībai un tādējādi veicinās noteiktus darba ņēmējus iziet apmācību, lai kļūtu par arodapmācības pasniedzējiem. Modulī tiks ietverta īpašas informācijas sniegšana, tehniskais atbalsts, tikšanās ar praktiķiem un apmeklējumi uzņēmumos. Modulis ilgs astoņas nedēļas, un tā mērķauditorija būs aptuveni 10 darba ņēmēju.

– Uzņēmējdarbības veicināšana:

Atbalsts uzņēmuma izveidei. Darba ņēmējiem, kas apsver sava uzņēmuma izveidi, norādes un atbalstu sniegs FOREM uzņēmuma izveides konsultants. Atbalsts ietver divas šādas pamatdarbības: i) kolektīvas informatīvas sesijas, lai veicinātu izpratni par iespējām veidot uzņēmumu, juridiskajiem aspektiem un pasākumiem uzņēmuma izveides atbalstam, un ii) individuālas intervijas ar ieinteresētajiem darba ņēmējiem, izskatot viņu projektu un nodrošinot viņu saziņu ar uzņēmējdarbības atbalsta iestādēm un pakalpojumu sniedzējiem. Konsultants strādās ciešā sadarbībā ar profesionālās pārkvalifikācijas struktūrvienībām, lai palīdzētu darba ņēmējiem īstenot viņu uzņēmējdarbības projektus. Plānots, ka informatīvās sesijas apmeklēs aptuveni 50 darba ņēmēji un aptuveni 20 darba ņēmēji piedalīsies intervijās un turpmākos pasākumos.

Atbalsts kolektīviem projektiem. Darba ņēmējiem, kuri kā grupa apsver „sociālā” uzņēmuma izveidi, norādes un atbalstu sniegs īpaši konsultanti (tie tiks izvēlēti, izsludinot konkursus) un Profesionālās pārkvalifikācijas struktūrvienība. Atbalsts būs, piemēram, informatīvas sesijas izpratnes veicināšanai par uzņēmuma izveidi un vadītāja pamatprasmēm, kā arī konsultācijas uzņēmuma izveidei (piem., uzņēmējdarbības plāna izstrāde, juridisko statūtu projekta sagatavošana, reklāma utt.). Var piešķirt dotācijas, kas palīdzētu segt izmaksas uzņēmuma darbības uzsākšanai šādos uzņēmējdarbības projektos. Darba ņēmējiem jāiesniedz pieteikums, kurā tiek raksturots projekts (piem., darba ņēmēju prasmes un pieredze, priekšizpēte, finanšu analīze, tirgus potenciāls, izaugsmes perspektīvas, sociāli ekonomiskie labumi u. c.). Profesionālās pārkvalifikācijas struktūrvienības ietvaros izveidotā Atbalsta komiteja, kurā darbosies darba devēju, arodbiedrību un FOREM pārstāvji, izvērtēs pieteikumu un pieņems lēmumu piešķirt vai atteikt dotāciju. Katrs projektā iesaistītais darba ņēmējs var saņemt dotāciju EUR 5000 apmērā (visi darba ņēmēji, kas piedalās projektā, apvieno savus līdzekļus). Dotācijas var izmantot, lai segtu iekārtu, preču, reklāmas, konsultāciju, apmācību u. c. pirkšanas izmaksas. Konsultanti nodrošinās dotāciju administrēšanu un ziņos FOREM par izdevumu izlietojumu (izmantojot rēķinus un pamatojuma dokumentus). Plānots, ka šajā pasākumā piedalīsies aptuveni 100 darba ņēmēju, un tiem tiks piešķirtas piecas atbalsta dotācijas.

23. Šajā dokumentā aprakstītās ierosinātās darbības ir aktīvi darba tirgus pasākumi tādu darbību ietvaros, par kurām ir tiesības saņemt atbalstu, kā norādīts EGF regulas 7. pantā. Šīs darbības neaizstāj pasīvus sociālās aizsardzības pasākumus.

24. Beļģijas iestādes iesniegušas pieprasīto informāciju par darbībām, kuras obligāti jāveic attiecīgajiem uzņēmumiem atbilstīgi valsts tiesību aktiem vai koplīgumiem. Tās apstiprinājušas, ka EGF finanšu ieguldījums neaizstās šādas darbības.

Aplēses par budžetu

25. Aplēstās kopējās izmaksas ir EUR 2 652 478, un šādas izmaksas aptver izdevumus individualizētiem pakalpojumiem EUR 2 575 900 apmērā un izdevumus sagatavošanās, pārvaldības, informācijas un reklāmas, kontroles un ziņojumu sniegšanas darbībām EUR 76 578 apmērā.

26. Kopējais no EGF pieprasītais finansiālais ieguldījums ir EUR 1 591 486 (60 % no kopējām izmaksām).

Darbības || Aplēses par dalībnieku skaitu || Aplēses par izmaksām vienam dalībniekam (EUR) (*) || Aplēses par kopējām izmaksām (EUR) (*)

Individualizētie pakalpojumi (darbības atbilstīgi EGF regulas 7. panta 1. punkta a) un c) apakšpunktam)

Profesionālā pārkvalifikācija: (Orientation professionnelle) - Atbalsts / norādes / integrācija (Reconversion/Insertion) - Palīdzība darba meklēšanā (Dynamisation de la recherche d’emploi) || 910 150 || 2054 300 || 1 869 000 45 000

Apmācība un jauna apmācība: (Formations) - Integrētā apmācība (Formations intégrées) - Pieredzes nodošana (Transmission d'expérience) || 300 10 || 1713 300 || 513 900 3000

Uzņēmējdarbības veicināšana: (Aide à la creation d'emploi) - Atbalsts uzņēmuma izveidei (Autocreation d'emploi individuelle) -Atbalsts kolektīviem projektiem: (Soutien à l'emergence de projets colletifs) || 50 100 || 900 1000 || 45 000 100 000

Starpsumma (a): || – || 2 575 900

(100,0 %)

Pabalsti un stimuli (darbības atbilstīgi EGF regulas 7. panta 1. punkta b) apakšpunktam)

|| Starpsumma (b): || – || 0

|| (0,00 %)

Darbības atbilstīgi EGF regulas 7. panta 4. punktam

1. Sagatavošanās, pārvaldības, kontroles un ziņojumu sniegšanas darbības || – || 32 778

2. Informācija un reklāma || – || 43 800

Starpsumma (c): || – || 76 578

(2,9 %)

Kopējās izmaksas (a + b + c): || – || 2 652 478

EGF ieguldījums (60 % no kopējām izmaksām) || – || 1 591 486

(*)Kopsummas var nesakrist noapaļošanas dēļ.

Izdevumu atbilstības periods

27. Beļģijas iestādes sāka sniegt individualizētos pakalpojumus paredzētajiem atbalsta saņēmējiem 2014. gada 1. janvārī. Tādējādi izdevumi par 22. punktā minētajām darbībām būs atbilstīgi EGF finansiālā ieguldījuma saņemšanai laikā no 2014. gada 1. janvāra līdz 2016. gada 22. jūlijam.

28. Beļģijas iestādēm sāka veidoties administratīvie izdevumi EGF īstenošanai 2014. gada 1. janvārī. Tādējādi izdevumi sagatavošanās, pārvaldības, informācijas un reklāmas, kontroles un ziņojumu sniegšanas darbībām būs atbilstīgi EGF finansiālā ieguldījuma saņemšanai laikā no 2014. gada 1. janvāra līdz 2017. gada 22. janvārim.

Papildināmība ar darbībām, kas tiek finansētas, izmantojot valsts vai Savienības līdzekļus

29. Valsts priekšfinansējuma vai līdzfinansējuma avoti ir šādi: priekšfinansējumu īstenotajām darbībām nodrošinās FOREM. Profesionālās pārkvalifikācijas struktūrvienības, FOREM un tā partneru veikto apmācību līdzfinansē Valonijas reģions.

30. Beļģijas iestādes apstiprinājušas, ka iepriekš raksturotie pasākumi, kas saņem finansiālo ieguldījumu no EGF, nesaņems finansiālo ieguldījumu no citiem Savienības finanšu instrumentiem.

31. Iepriekš finanšu atbalsts no ESF ticis piešķirts projektam (EnTrain – En Transition-Reconversion-Accompagnement), kura mērķis bija izstrādāt pedagoģiskas metodes profesionālās pārkvalifikācijas struktūrvienībām kopumā. Projektā konstatētie fakti varētu izrādīties lietderīgi, īstenojot plānotos pasākumus.

Procedūras konsultācijām paredzētajiem atbalsta saņēmējiem, to pārstāvjiem vai sociālajiem partneriem, kā arī vietējām un reģionālajām iestādēm

32. Beļģijas iestādes ziņo, ka individualizēto pakalpojumu koordinētais kopums sagatavots, konsultējoties ar paredzētajiem atbalsta saņēmējiem un sociālajiem partneriem. Pasākumi izstrādāti pēc vairākām diskusijām un sagatavošanās sanāksmēm, kuras notika laikā no 2014. gada februāra līdz 2014. gada jūnijam un kurās bija iesaistīti dažādi sociālie partneri.

33. Profesionālās pārkvalifikācijas struktūrvienība (cellule de reconversion) tika īpaši izveidota ar kolektīvās atlaišanas procedūru saistītu juridisko saistību ietvaros. Profesionālās pārkvalifikācijas struktūrvienību vada komiteja, kurā apvienojušies par nodarbinātību un apmācību atbildīgie Valonijas publisko pakalpojumu pārstāvji, FOREM, arodbiedrību un nozares arodapmācības organizāciju pārstāvji.

Pārvaldības un kontroles sistēmas

34. Pieteikumā sniegts pārvaldības un kontroles sistēmas apraksts, kurā precizēti iesaistīto struktūru pienākumi. Koordinācijas komiteja, kurā ir pārstāvētas visas EGF pasākumu īstenošanā iesaistītās organizācijas, nodrošina vispārīgas turpmākās darbības un koordināciju. EGF finansiālo ieguldījumu pārvaldīs un kontrolēs tās pašas struktūras, kuras pārvalda un kontrolē ESF. Viena struktūra ESF aģentūrā Valonijas–Briseles federācijā (kādreizējā Beļģijas franču kopienā) darbosies kā vadošā iestāde, un cita atsevišķa struktūra ESF aģentūrā darbosies kā maksājumu iestāde. Valonijas–Briseles federācijas ģenerālsekretariāts darbosies kā sertifikācijas iestāde, un FOREM — kā starpniekstruktūra.

Attiecīgās dalībvalsts izteiktās apņemšanās

35. Beļģijas iestādes ir sniegušas visus nepieciešamos apliecinājumus tam, ka:

– saistībā ar piekļuvi ierosinātajām darbībām un to īstenošanu tiks ievēroti līdztiesības un nediskriminēšanas principi;

– ir ievērotas valsts un ES tiesību aktu prasības par kolektīvo atlaišanu[15];

– ierosinātās darbības nesaņems finanšu atbalstu no citiem Savienības līdzekļiem vai citiem finanšu instrumentiem, un tiks novērsta divkāršā finansēšana;

– ierosinātās darbības tiks papildinātas ar darbībām, kas tiek finansētas no struktūrfondiem;

– finansiālie ieguldījumi no EGF atbildīs procedurāliem un būtiskiem Savienības noteikumiem par valsts atbalstu.

IETEKME UZ BUDŽETU

Budžeta priekšlikums

36. EGF nedrīkst pārsniegt maksimālo gada apjomu EUR 150 miljonu apmērā (2011. gada cenās), kā noteikts 12. pantā Padomes 2013. gada 2. decembra Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[16].

37. Komisija izskatīja pieteikumu saistībā ar EGF regulas 13. panta 1. punktā minētajiem nosacījumiem un ņēma vērā paredzēto atbalsta saņēmēju skaitu, ierosinātās darbības un aplēses par izmaksām, un ierosina izmantot no EGF summu EUR 1 591 486 apmērā, kas ir 60 % no ierosināto darbību kopējām izmaksām, lai sniegtu finansiālu ieguldījumu saistībā ar pieteikumu.

38. Ierosināto lēmumu izmantot EGF pieņems kopīgi Eiropas Parlaments un Padome, kā noteikts Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktā[17].

Saistītie tiesību akti

39. Vienlaikus ar šo priekšlikumu par lēmumu izmantot EGF Komisija iesniegs Eiropas Parlamentam un Padomei priekšlikumu par līdzekļu pārvietošanu uz attiecīgo budžeta pozīciju EUR 1 591 486 apmērā.

40. Vienlaikus ar šo priekšlikumu par lēmumu izmantot EGF Komisija pieņems lēmumu par finansiālo ieguldījumu, izmantojot īstenošanas aktu, kas stāsies spēkā dienā, kad Eiropas Parlaments un Padome pieņems ierosināto lēmumu izmantot EGF.

Priekšlikums

EIROPAS PARLAMENTA UN PADOMES LĒMUMS

par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (pieteikums EGF/2014/012 BE/ArcelorMittal)

EIROPAS PARLAMENTS UN EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006[18] un jo īpaši tās 15. panta 4. punktu,

ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību[19] un jo īpaši tā 13. punktu,

ņemot vērā Eiropas Komisijas priekšlikumu,

tā kā:

(1) Eiropas Globalizācijas pielāgošanās fonds (EGF) tika izveidots, lai sniegtu atbalstu atlaistiem darba ņēmējiem un pašnodarbinātām personām, kuru darbība beigusies tādu lielu strukturālo pārmaiņu rezultātā, kas notikušas pasaules tirdzniecības modeļos globalizācijas dēļ, turpinoties globālajai finanšu un ekonomikas krīzei, kā minēts Regulā (EK) Nr. 546/2009[20], vai jaunas globālās finanšu un ekonomikas krīzes dēļ, un lai palīdzētu tiem atkārtoti integrēties darba tirgū.

(2) EGF nedrīkst pārsniegt maksimālo gada apjomu EUR 150 miljonu apmērā (2011. gada cenās), kā noteikts Padomes Regulas (ES, Euratom) Nr. 1311/2013 12. pantā.

(3) Beļģija 2014. gada 22. jūlijā iesniedza pieteikumu izmantot EGF saistībā ar darbinieku atlaišanu[21] uzņēmumā ArcelorMittal Liège S.A. Beļģijā un sniedza papildinformāciju atbilstīgi Regulas (ES) Nr. 1309/2013 8. panta 3. punktam. Minētais pieteikums atbilst prasībām par EGF finansiālā ieguldījuma noteikšanu, kā paredzēts Regulas (ES) Nr. 1309/2013 13. pantā.

(4) Tādēļ EGF būtu jāizmanto, lai piešķirtu finansiālu ieguldījumu EUR 1 591 486 apmērā saistībā ar Beļģijas pieteikumu,

IR PIEŅĒMUŠI ŠO LĒMUMU.

1. pants

Saistībā ar Eiropas Savienības vispārējo budžetu 2015. finanšu gadam EGF izmanto, lai piešķirtu summu EUR 1 591 486 apmērā saistību un maksājumu apropriācijās.

2. pants

Šo lēmumu publicē Eiropas Savienības Oficiālajā Vēstnesī.

Briselē,

Eiropas Parlamenta vārdā Padomes vārdā

priekšsēdētājs priekšsēdētājs

[1] OV L 347, 20.12.2013., 855. lpp.

[2] Eiropas Parlamenta un Padomes 2006. gada 20. decembra Regula (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.).

[3] Atbilstīgi Regulas (ES) Nr. 1309/2013 7. panta 4. punktam.

[4] Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).

[5] EGF regulas 3. panta a) apakšpunkta nozīmē.

[6] Avots: Pasaules Tērauda asociācijas (World Steel Association) 2014. gada statistiskas gadagrāmata tērauda nozarē (Steel Statistical Yearbook 2014).

[7] Saliktais pieauguma temps gadā.

[8] Skatīt Komisijas paziņojumu Parlamentam, Padomei, Eiropas Ekonomikas un sociālo lietu komitejai un Reģionu komitejai — Rīcības plāns konkurētspējīgai un ilgtspējīgai tērauda rūpniecībai Eiropā (COM(2013) 407 final).

[9] Skatīt EGF datubāzi vietnē http://ec.europa.eu/social/main.jsp?catId=582&langId=lv.

[10] Lieta EGF/2009/022 BG/Kremikovtsi (Komisija pieteikumu noraidīja), EGF/2012/010 RO/Mechel (COM(2014) 255 final, 7.5.2014.), EGF/2013/007 BE/Hainaut steel (Duferco-NLMK) (COM(2014)[..]), EGF/2013/002 BE/Carsid (COM(2014)[..]).

[11] Lieta EGF/2010/007 AT/Steiermark-Niederösterreich. Lēmums 2011/652/ES, 2011. gada 27. septembris (OV L 263, 7.10.2011., 9. lpp.).

[12] Avots: FOREM

[13] Profesionālās pārkvalifikācijas struktūrvienība (cellule de reconversion) ir īpaši izveidota, ņemot vērā juridiskās saistības atbilstīgi kolektīvās atlaišanas procedūrai.

[14] IFAPME (Institut wallon de Formation en Alternance et des indépendants et Petites et Moyennes Entreprises) ir publiska apmācību iestāde, kas nodrošina ar darbu saistītu divkāršu apmācību mācekļiem un īpašus kursus MVU vadītājiem.

[15] Finansiālais ieguldījums no EGF dos iespēju Beļģijas iestādēm sniegt pakalpojumus saistībā ar pārcelšanu citā darbā arī pēc obligātā perioda beigām un veikt papildpasākumus. Lai aprēķinātu izmaksas, kas jāsedz no EGF, Beļģijas iestādes ņems vērā pasākumus, kas tika īstenoti juridisko saistību periodā (tas attiecas tikai uz pasākumu „Profesionālā pārkvalifikācija (atbalsts/ norādes/ integrācija)”). Ar pārcelšanu citā darbā saistīto pakalpojumu sniegšanai atvēlēto stundu skaits obligātā perioda laikā tiks atskaitīts no katram paredzētajam atbalsta saņēmējam veltītā kopējā stundu skaita šādu pakalpojumu sniegšanai.

[16] OV L 347, 20.12.2013., 884. lpp.

[17] OV C 373, 20.12.2013., 1. lpp.

[18] OV L 347, 20.12.2013., 855. lpp.

[19] OV C 373, 20.12.2013., 1. lpp.

[20] OV L 167, 29.6.2009., 26. lpp.

[21] EGF regulas 3. panta a) apakšpunkta nozīmē.